Izabela, princeza od Asturije (Trastámara)

Izabela Aragonska i Kastiljska (2. oktobar 1470 - 15. august 1498) je bila najstarije dijete i u dva navrata prestolonasljednica kastiljske kraljice Izabele I i aragonskog kralja Ferdinanda II, poznatih pod nazivom "Katolički kraljevi".

 Mladost 

Rođena je kao kćerka kastiljske infante Izabele i sicilijanskog kralja Ferdinanda II. Kada je njena majka 1474. godine naslijedila svog polubrata, Henrika IV, Izabela je postala njena prijestolonasljednica. Međutim, njen status u Aragoniji je bio komplikovaniji; bilo je prihvaćeno da žene mogu prenijeti pravo na krunu svojim potomcima, ali ne i da je i same mogu naslijediti. Ferdinand ju je stoga posebno imenovao svojom nasljednicom prije nego što je, plašeći se umiranja bez muškog nasljednika, 1475. godine otišao u bitku s portugalskim kraljem Alfonsom V. Sljedeće godine je dobila titulu princeze od Asturije, zvaničnu prijestolonasljedničku titulu.

Ostala je prestolonasljednica sve do rođenja brata Ivana, koji ju je potisnuo na drugo mjesto i preuzeo njenu titulu.

 Brak 

Godine 1490. udata je za portugalskog prijestolonasljednika Alfonsa. Alfons je umro već sljedeće godine i Izabela se vratila u Kastilju, gdje se trebala zarediti. Međutim, njeni roditelji su je odlučili preudati, te se 1497. godine udala za portugalskog kralja Manuela I, amidžu svog prvog muža, i tako postala portugalska kraljica. Iste godine umro je njen jedini brat. Njegova udovica, Margareta Austrijska, je nakon pola godine rodila mrtvorođenu kćerku, te je Izabela ponovo postala majčina prestolonasljednica i princeza od Asturije.

 Smrt i naslijeđe 

Mlada kraljica Izabela je umrla 15. augusta 1498. godine, rađajući svoje jedino dijete, Mihaela, koji je zato od samog rođenja bio nasljednik očeve portugalske krune, nanine kastiljske krune i djedove aragonske krune. Sam MIhael je umro 1500. godine, te je na čelo niza nasljednika došla Izabelina psihički nestabilna sestra Ivana. Izabelin udovac se oženio njenom sestrom Marijom i sa njom dobio kćerku Izabelu koja se udala za Ivaninog sina Karla. Njihov sin, Izabelin unuk, naslijedio je i na kratko ujedinio kraljevinu Španiju i kraljevinu Portugal.

 Porodično stablo 

Kategorija:Prinčevi od Asturije
Kategorija:Supružnici portugalskih vladara
Kategorija:Trastámare